इन सब वास्तविकताओं के बावजूद जब कभी पर्दा या हिजाब के विषय पर चर्चा होती है तो उसे मीडिया द्वारा कुछ इस तरह से पेश किया जाता है गोया मुस्लिम महिलाओं पर मुसलमानों का पुरुष समाज ज़ोर-ज़बरदस्ती कर उनपर पर्दा थोप रहा हो या उन्हें अपनी मरज़ी के अनुसार पर्दे में रहने के लिए बाध्य कर रहा हो। परंतु इस तरह की धारणा पूरी तरह $गलत है। आज मुस्लिम समाज की महिलाएं भी पर्दा व्यवस्था को लेकर पूरी तरह सजग,स्वतंत्र तथा निर्भीक दिखाई देती हैं। जहां शहरी मुस्लिम महिलाओं का एक बड़ा वर्ग स्कूल,कॉलेज तथा उच्च शिक्षा से जुड़ा हुआ है वह स्वेच्छा से इस व्यवस्था को धीरे-धीरे त्याग चुका है वहीं इन्हीं में कुछ महिलाएं ऐसी भी हैं जो अपनी मरज़ी से पर्दा करती तो ज़रूर हैं परंतु उनका पर्दा करने का तरीका भी उन्हीं की मरज़ी का होता है जिसे आप पर्दा करना या न करना दोनों ही रूप में देख सकते हैं। पर्दा व्यवस्था को लेकर एक तथ्य यह भी है कि जहां शिक्षित व बुद्धिजीवी महिलाओं का एक बड़ा वर्ग इस व्यवस्था को महिलाओं को $कैद रखने जैसी व्यवस्था बताकर इस का विरोध करता है वहीं इसी समाज की अनेक शिक्षित व इस्लामी उसूलों की पाबंद महिलाएं ऐसी भी हैं जो स्वेच्छा से पर्दा करती भी हैं तथा इस व्यवस्था की पूरी वकालत भी करती हैं। परंतु इस प्रकार की मुस्लिम महिलाओं के आंतरिक विरोध के बावजूद यह कहना किसी भी $कीमत पर सही नहीं है कि मुस्लिम परिवार के पुरुष मुखियाओं द्वारा अपने परिवार की महिलाओं को पर्दा किए जाने के लिए बाध्य किया जाता है।